CCP ต้นทุนพุ่ง ฉุดงบฯไตรมาส 3/61 พลิกขาดทุนมาที่ 47 ลบ.
CCP ต้นทุนพุ่ง ฉุดงบฯไตรมาส 3/61 พลิกขาดทุนมาที่ 47 ลบ. จากปีก่อนมีกำไร 5.48 ลบ. ขณะที่งวด 9 เดือน ขาดทุนเพิ่มขึ้น 147.68% มาที่ 56.25 ลบ. จากปีก่อนขาดทุน 22.71 ลบ.
14 พ.ย. 2561

บริษัท ผลิตภัณฑ์คอนกรีตชลบุรี จำกัด (มหาชน) หรือ CCP รายงานผลการดำเนินงานประจำไตรมาส 3/2561 สิ้นสุดวันที่ 30 กันยายน 2561 (รวมบริษัทย่อย) ดังนี้

โดยผลการดำเนินงานในไตรมาสดังกล่าวพลิกขาดทุน เนื่องจาก บริษัทฯมีต้นทุนขายและบริการรวมจำนวน 581.51 ล้านบาท คิดเป็นอัตรากำไรขั้นต้นเฉลี่ยเท่ากับ 5.44% ในขณะที่งวดเดียวกันของปีก่อนบริษัทฯมีต้นทุนขายและบริการรวมจำนวน 576.78 ล้านบาท คิดเป็นอัตรากำไรขั้นต้นเฉลี่ยเท่ากับ 7.78% โดยความสามารถในการทำกำไรขั้นต้นลดลง เนื่องจากการเพิ่มขึ้นของราคาวัตถุดิบหลักในการผลิตในไตรมาส 3 ปี 2561 ในขณะที่ระยะเวลาการปรับตัวของราคาขายยังปรับตัวได้แบบต่อเนื่อง
สำหรับงวดไตรมาส 3 ปี 2561 บริษัทฯมีต้นทุนในการจัดจำหน่ายและค่าใช้จ่ายในการบริหารเท่ากับ 52.48 ล้านบาท เพิ่มขึ้น 9.32 ล้านบาท หรือเพิ่มขึ้นเป็น 21.59% เมื่อเทียบกับงวดเดียวกันของปีก่อนเนื่องจากการตั้งสำรองหนี้สูญเพิ่มขึ้นของลูกหนี้การค้าของบริษัทฯ จำนวน 6.00 ล้านบาท และค่าใช้จ่ายในการบริหารที่เพิ่มขึ้นตามสัดส่วนและยอดขายของบริษัทย่อย จำนวน 3.32 ล้านบาท
อีกทั้ง บริษัทฯมีต้นทุนทางการเงิน จำนวน 12.54 ล้านบาท เพิ่มขึ้น 2.20 ล้านบาท หรือเพิ่มขึ้นคิดเป็น 21.31% จากต้นทุนทางการเงินปีก่อนจำนวน 10.34 ล้านบาท เนื่องจากภาระหนี้เพิ่มขึ้นจากการลงทุนเพิ่มในส่วนของการปรับปรุงเครื่องจักรและโรงงาน
นอกจากนี้ บริษัทฯมีการตั้งประมาณการหนี้สินเบี้ยปรับภาษีเงินได้นิติบุคคลจากกรมสรรพากร จำนวนเงิน 77.06 ล้านบาท ขณะนี้บริษัทฯ อยู่ในระหว่างการอุทธรณ์การประเมินภาษี